KLASA: 034-05/24-01/124

URBROJ: 711-02-01/06-2024-4

Zagreb, 25. srpnja 2024.

**DOMAGOJ LOVRIĆ**

Član uprave- direktor trgovačkog društva

KOMUNALAC POŽEGA d.o.o. za komunalne

djelatnosti

**Predmet: mišljenje na zahtjev obveznika Domagoja Lovrića,**

- daje se

Povjerenstvo za odlučivanje o sukobu interesa (dalje: Povjerenstvo) dana 21. kolovoza 2024. godine zaprimilo je zahtjev za davanjem mišljenja koji je podnio obveznik Domagoj Lovrić, član uprave-direktor trgovačkog društva KOMUNALAC POŽEGA d.o.o. za komunalne djelatnosti.

U zahtjevu obveznik navodi da je direktor trgovačkog društva u vlasništvu jedinice lokalne samouprave koje je pokrenulo postupak javne nabave za izgradnju tržnice te da je poziv za dostavu ponuda objavljen u Elektroničkom oglasniku javne nabave. Nadalje navodi da je dana 16. srpnja 2024. godine provedeno javno otvaranje ponuda za navedeni predmet nabave te da je pregledom dostavljenih ponuda uočeno da je ponuditelj, koji je ujedno i najpovoljniji ponuditelj, kao svog podizvođača elektro radova naveo tvrtku čiji je direktor povezan sa direktorom društva naručitelja radova preko odnosa kumstva. Ujedno ističe da je ukupan ugovor za izgradnju tržnice vrijedan 612.690,70 eura bez pdv-a, od čega se iznos od 88.032,00 eura odnosi na radove podizvođača. Također, navodi da se ugovor za izgradnju tržnice potpisuje samo sa glavnim izvođačem radova, odnosno najpovoljnijim ponuditeljem te da društvo naručitelj radova ne sklapa zasebno ugovor sa podizvođačem niti ugovara poslovanje. Obveznik tvrdi da podizvođač odgovara samo direktno glavnom izvođaču, a da je glavni izvođač odgovoran za sve izvedene radove prama društvu naručitelju radova te da je društvo naručitelj radova, sukladno Zakonu o javnoj nabavi, jedino u obvezi plaćati izvedene radove direktno podizvođaču samo za njegove radove koje je ugovorio sa glavnim izvođačem radova. Zaključno postavlja upit smije li kao direktor koji zastupa društvo naručitelja radova potpisati ugovor sa glavnim izvođačem radova za izgradnju tržnice, iako je kumstvom povezan sa direktorom društva koji je podizvođač ponuditelja, odnosno glavnog izvođača radova, s tim da se radi o podizvođaču radova sa udjelom 14,37% u ukupnoj vrijednosti radova.

U svrhu razjašnjenja činjenica iz navedenog zahtjeva, Povjerenstvo je dopisom KLASA: 034-05/24-01/124, URBROJ:711-02-01/06-2024-02 od 22. kolovoza 2024. zatražilo od obveznika da se dodatno očituje donosi li direktor trgovačkog društva u vlasništvu jedinice lokalne samouprave odluke u postupku javne nabave za izgradnju tržnice, odnosno tko je donio odluku o najpovoljnijem ponuditelju i potpisao odluku o odabiru te tko donosi odluku o odabiru podizvoditelja elektro radova i sudjeluje li direktor na bilo koji način u donošenju odluke o izboru podizvoditelja odnosno temeljem kojeg postupka se odabire podizvoditelj i tko o izboru donosi odluku.

Obveznik se na navedeno traženje Povjerenstva očitovao navodeći da direktor društva donosi odluku o osnivanju stručnog povjerenstva javnog naručitelja u otvorenom postupku javne nabave za izgradnju tržnice u Požegi. Nadalje ističe da nakon otvaranja i provedene analize pristiglih ponuda, stručno povjerenstvo naručitelja sastavlja Zapisnik o pregledu i ocjeni ponuda u kojem predlaže odgovornoj osobi naručitelja, odnosno direktoru, odabir najpovoljnijeg ponuditelja, a Odluku o odabiru najpovoljnijeg ponuditelja donosi i potpisuje direktor na osnovu navedenog Zapisnika. Ponuditelj odnosno glavni izvođač radova putem EOJN dostavlja ponudu u otvorenom postupku javne nabave i u njoj navodi svoje podizvoditelje u predmetu nabave. Zaključno navodi da Odluku o izboru podizvoditelja donosi sam ponuditelj koji u sklopu svoje ponude dostavlja ESPD obrazac za sebe i za podizvoditelja elektroradova i navodi podatke o podizvoditelju.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 59. sjednici održanoj 05. rujna 2024. godine obvezniku daje mišljenje, kako slijedi.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Stavkom 2. propisano je da ako nije drukčije propisano zakonom, da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 5. stavkom 1. točkom 3. propisano je da je član obitelji obveznika bračni drug ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Stavkom 6. istog članka propisano je da su povezane osobe sve osobe navedene u točki 3. istog stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo stoga ukazuje obvezniku da je, s obzirom da je nesporno upoznat sa činjenicom da je u odnosu kumstva sa direktorom podizvoditelja radova, a koju povezanost je i sam deklarirao u okviru naprijed podnesenog zahtjeva prema Povjerenstvu, uputno izuzeti se od potpisivanja ugovora sa glavnim izvođačem radova za izgradnju tržnice te isto delegirati na drugu osobu. Također, obveznik bi trebao činjenicu povezanosti sa podizvoditeljem deklarairati na službenim stranicama trgovačkog društva KOMUNALAC POŽEGA d.o.o., a sve iz razloga zaštite javnog interesa te kako bi otklonio postupanje u situaciji kada bi mogla biti dovedena u pitanje njegova nepristranost.

Zaključno, u odnosu na navode iz zahtjeva za mišljenjem da sukladno Zakonu o javnoj nabavi („Narodne novine“, broj 120/16. i 114/22.) konkretan slučaj ne predstavlja sukob interesa, Povjerenstvo ističe da nije nadležno tumačiti odredbe propisa o javnoj nabavi te se obveznik s upitom vezanim za sukob interesa u području javne nabave može obratiti Ministarstvu gospodarstva, Upravi za trgovinu i politiku javne nabave.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Domagoj Lovrić, elektroničkom dostavom
2. Objava na internetskoj stranici Povjerenstva
3. Pismohrana